Ludovic Orban: Atitudinea din ultima perioadă plasează USR umăr la umăr alături de PSD. Sunt parteneri dezirabili pentru noi, dacă nu se mențin pe această linie

Liderul PNL, Ludovic Orban, a declarat, joi, că atitudinea din ultima perioadă, critică la adresa liberalilor, plasează USR „umăr la umăr alături de PSD”. Orban a spus că membrii USR sunt „parteneri dezirabili” pentru PNL, dacă nu se mențin pe această linie.

„Mă mâhnește atitudinea pe care o au în ultima perioadă. N-am răspuns, nu voi răspunde în niciun fel acestor atitudini pe care nu le consider normale, cu atât mai mult cu cât partenerii de la USR știu foarte bine că gândirea pe care o avem este aceea de a avea un proiect comun de guvernare și nu cred că face bine pentru coeziunea forțelor democratice, pro democrație, pro orientare euro-atlantică nu cred că face bine această atitudine pe care o au, care practic îi plasează umăr la umăr alături de PSD”, a declarat Ludovic Orban.

Întrebat care va fi atitudinea liberalilor față de USR în continuare, liderul PNL a replicat: „O atitudine de dialog, de cooperare. Eu le-am solicitat colegilor mei să nu răspundă la niciun fel de atac. Sigur, să furnizeze informațiile obiective, pentru că din păcate multe critici nu au nicio legătură cu realitatea, sunt critici nedrepte în raport cu ceea ce am făcut, pentru că din punctul nostru de vedere sunt parteneri dezirabili, dacă nu se mențin pe această linie care după părerea mea nici nu le face bine”.

Sursa Foto: Inquam Photos/ Autor: Octav Ganea